Im Chor laufts super. Es isch zwar voooll schwer (mir singe Bach, Brahms und öpis isländischs, isch no luschtig wie die zum teil sDütsche nid rächt ussprächä;)) aber es isch jez nid so dasi vill schlächter wer als die andere, also es het ächt profis drbi, aber au settigi wos nid so chönä.. aber im vergliich zum riisige Schuelchoor woni gwöhnt xi bi, zellt in däm Chörli ächt jedi Stimm. Am mentig si nämmli e paar chrank xi und mr si z`zwöite in öisere Stimm xi.. hmm, do ghört me dFehler.. dr Ketjl (Chorleiter) söiso, de isch Kaschte. Und nach de 8ä hami denn nümm chönne konzentriere.. isch ächt lang die Chorprob.. Aber es isch mega schön, wennd so richtig am singe bisch, merksch gar nümm das die wo lings und rächts vo dir hocke e anderi Sproch schwätze als du, nid das ich will vergässä dasi zNorwege bi, aber es isch voll das super Gfühl und zeigt eifach wie dMusig die komische Sprochgränze völlig überwindet. Das zeigt sich au drmit, das mi die meischte uf norwägisch aasprächä. Si xeie mi zwar die ganz prob lang, checke aber nid das i nid vo do bi...  bi denn no bitz elei durd Karl Johans gloffe, es zieht mi ame nid grad immer hei.. ha e nöii Liideschaft entdeckt, odr besser, e alti wider-entdeckt: Heissi Schoggi;). Dehei odr au bimne TakeAway..;)  Denn am Zischtig hani mini 2. Norwegischlektion gha, und in dr Pause hei dStephie und ich mitem  Christer gschwätzt (Lehrer). Und hei em xeit das öis das Gäld bitz z`schaad isch will mr gnau wüsse das mr öppe 3mol so witt würde cho wenn mr unter unsersgleichen werä.. I mein für öis isch die Sproch würkli liicht. Klar mir hei sinnvolli sache glert am zischtig. Präsens, ei Form Vergangeheit und Grundform. Aber bi dene Sache wärdemer jez no öpe 4 wuche bliibe in dem Tempo.. und jo. Mr hei is jez uf jede Fall bi Atlantis informiert, öbs möglich isch dr Kurs abzbräch und erscht in Advanced go (de isch im märz),  dört macht me so chli konversation und so. Und sBuech schaffemr zämme in öiser Freizitt dure. I hoff das klappt so.. will so bringts ächt nid grad vill.. Wennd im Kurs wo 3 Stund goht öpe 5 Wörter hesch wod chasch sägä "ou das hani noni kennt..".  In de letschte Dääg bini so bitz chränklich xi und am mittwuch bini dr ganz nommidaag im Bett glägä. I bi nid richtig chrank xi, aber dTrude isch ebe dehei xi und das hani usgnützt. Ha gfunde, vorbeuge isch nie schlächt und ha dr ganz daag im Bett Färnseh  gluegt und gschloofä!! Und hüt hani au widr chli aafäll gha, aber jez gohts mr gläb widr guet. Vercheltet hami mol wider echli in dr Chille am Mentig.. Brr isch das chalt xi. Ah öper het gfrogt wasi do für Temprature ha. Kei Ahnig eigentli, aber hüt isches ARSCHECHALT xi.. und es het gschifft und isch gruusig xi (ha ghört bi öich hets teils gschneit). Und i mim Zimmer unde isches eh iiiiiiiiiiiisigchalt.. Do fühl i mi jo grad wie dehei (für die wos nid checke, i mim Zimmer dehei ischs au immer so chalt) ;).  Jo was gits no? Mit dr Frida gohts uf und ab, aber i glaub das ghört bi ihre derzue. Si isch im Alter wo si alles will sälber mache und will sälber bestimme, das cha so witt goo das si mr sogar will befehle die schwarze Absatzschueh aazlegge wenns dusse glatt isch und rägnet und schneit... Aber weme se chli erprässt oder ihre e Uswahl vo 4 verschiidene Chappe git, gohts meischtens, und am schluss nimmt si denn immer die wosi zerscht umsverrecke nid het wölle....  Was gits no? In de letschte Dääg  bini immer am 12i zum Briefchaschte xecklet (ha hüt xeh das sogar "Weber" am Chaschte stoht, not bad, müeset also nid mol umbedingt c/o schribe;). Und hüt isch ändlich dinn xi wasi scho über 2 wuche erwartet ha. E Stecker wo mi Laptopkabel dripasst. Und so hock i jez i mim arschchalte Zimmer ufem Bett und bi im Internet. S`Internet isch no bitz unkonsequent do unde, aber hoff das chunt guet.. und es simer grad chli Träne cho woni äääändlich mini Schwizerliedli (und anderi persönlichi Musig) ha chöne loosä!!!  Jo das isches glaub so öppä...